- Երիտասարդներու պարագան ոչ միայն մտահոգութիւն է, այլեւ՝ մարտահրաւէր: Եթէ մենք բաժակին կէսը լեցուն ուզենք տեսնել, պէտք է մենք զմեզ գնահատենք, որովհետեւ, կրնամ ըսել, որ թէ՛ կուսակցական, թէ՛ երիտա-սարդական, թէ Պատանեկան Միութեան եւ թէ ուղեկից միութիւններու՝ ՀՄԸՄ-ի, որոշ չափով ՀՕՄ-ի, Համազգայինի եւ Հայ Դատի մէջ ունինք տեղածին հայերու կարեւոր տոկոս: Ուրախ եմ ըսելու, որ ունինք «կրիտիկական մասսայի» հասկացողութեամբ տեղածին, ամերիկածին երիտասարդներ մեր բոլոր կառոյցներէն ներս: Բայց, յաջողութեան հասնելու համար, տոկոսը շատ աւելի բարձր պէտք է ըլլայ, որովհետեւ մեր առջեւ մենք ունինք երկու հիմնական, գաղութի ապագային հետ կապուած մարտահրաւէրներ: